**L’empresa del parc Minoryx tanca una ronda d’inversió de 21,3 M d’euros**

*És la ronda de finançament més important del sector biotecnològic a Espanya del 2018*

La biotecnològica amb seu al TecnoCampus Minoryx Therapeutics, especialitzada en el desenvolupament de nous medicaments per a malalties rares o minoritàries, ha tancat una ronda de finançament de sèrie B de 21,3 milions d’euros, la més important del sector biotecnològic a Espanya de moment en aquest 2018.

El fons belga Fund+ ha liderat l’operació destinada a aquesta companyia especialitzada en el desenvolupament de nous medicaments per a malalties rares o minoritàries. Les societats també belgues SRIW, SFPI-FPIM i Sambrinvest han participat, així mateix, en la injecció de capital juntament amb Ysios Capital, Kurma Partners, Roche Venture Fund, Idinvest Partners, Chiesi Ventures, Caixa Capital Risc i HealthEquity, que ja formaven part del capital de la firma amb seu a Mataró (Maresme).

"Aquest finançament ens permetrà demostrar el potencial de MIN-102 per a noves indicacions, que inclouen malalties neuroinflamatòries com la X-ALD cerebral (cALD) i múltiples malalties neurodegeneratives", explica Marc Martinell, cofundador i conseller delegat de Minoryx.

**Desenvolupament d’assajos clínics**

MIN-102 és un fàrmac que actualment està en un assaig clínic de fase 2/3 per al tractament de l’adrenomieloneuropatia (AMN). L’AMN es caracteritza per una neurodegeneració progressiva que afecta la funció motriu a partir dels 20 anys i és la forma més freqüent d’adrenoleucodistrofia lligada al cromosoma X (X-ALD), malaltia que afecta 1 de cada 17.000 naixements a tot el món. L’assaig clínic està reclutant, a Europa i els EUA, pacients homes adults afectats per AMN i s’esperen resultats per a finals del 2020. MIN-102 és a nivell internacional el fàrmac més avançat en desenvolupament clínic de l'AMN i si els resultats de l'estudi actual són positius, es podria aconseguir l'autorització per a la comercialització.

Per altra banda, Minoryx està en la fase preparatòria d’estudis clínics addicionals amb MIN-102, entre els quals, un és amb pacients que presenten l’X-ALD cerebral (cALD). La cALD generalment afecta els nens d’entre 2 i 10 anys i degut a una inflamació greu al cervell pot provocar-los la mort al cap de 2-4 anys de l’inici dels símptomes. Avui dia l’únic tractament possible per a la cALD és el trasplantament de cèl·lules mare hematopoètiques, un procediment molt agressiu que pot conduir a complicacions greus i que només funciona si es realitza en les etapes inicials de la malaltia.

Després d’aquesta nova injecció de capital s’uniran al consell d’administració Philippe Monteyne i Gery Lefebvre, en representació de Fund+ i SRIW, respectivament. Fund+ és un fons belga creat per a inversions de capital a llarg termini en empreses innovadores de les ciències de la vida. SRIW és una societat d’inversió belga que aposta per companyies innovadores que generin valor i ocupació.

Més informació:  
Oriol Ribet   
Telf. 93 741 49 60 / 678 794 288   
[www.tecnocampus.cat](http://www.tecnocampus.cat)